ประกันชีวิตเบี้ยพุ่ง6หมื่นล้าน คนแห่ซื้อแค่10เดือนโต18%
เน้นหักลดหย่อนภาษีเงินได้
13 ธ.ค. 2555

เน้นหักลดหย่อนภาษีเงินได้
ธุรกิจประกันชีวิตแรงไม่หยุด 10 เดือน กวาดเบี้ยใหม่ออมยาวกว่า 6 หมื่นล้าน เพิ่มขึ้น 18% สูงกว่า 9 เดือนที่โต 16.38%
สมาคมประกันชีวิตไทย รายงาน 10 เดือนแรก เบี้ยประกันชีวิตประเภทสามัญ อุตสาหกรรม กลุ่ม และประกันอุบัติเหตุส่วนบุคคลที่เป็นเบี้ยปีแรกเติบโตอย่างต่อเนื่อง โดยมีประชาชนซื้อสะสมรวมทั้งสิ้น 6.52 หมื่นล้านบาท เพิ่มขึ้น 19% สูงกว่าในช่วงเดียวกันของปีก่อนที่เพิ่มขึ้นเพียง 13%
ขณะที่ลูกค้าเก่าที่มีประกันชีวิตอยู่แล้ว มีการส่งเบี้ยประกันต่อเพื่อรักษากรมธรรม์เดิมให้มีผลคุ้มครองสูงขึ้นเช่นกันเป็น 88% จากงวดเดียวกันของปีก่อนซึ่งอยู่ที่ 87% คิดเป็นเบี้ยต่ออายุ 2.09 แสนล้านบาท เพิ่มขึ้น 14.95% 
นอกจากนี้ เบี้ยประกันประเภทชำระครั้งเดียว หรือซิงเกิลพรีเมียมได้รับความนิยมสูงเช่นกัน มียอดขาย 3.51 หมื่นล้านบาท เพิ่มขึ้น 36% 
ทั้งนี้ รวมเบี้ยรับของกรมธรรม์ทุกประเภทจำนวน 3.10 แสนล้านบาท เพิ่มขึ้น 18% สูงกว่าอัตราการโตจาก 9 เดือนแรกที่เพิ่มขึ้น 16.38% โดยเดือน ต.ค.เดือนเดียวมีเบี้ยเพิ่มขึ้น 3.31 หมื่นล้านบาท จากงวด 9 เดือนแรก ที่สำนักงานคณะกรรมการกำกับและส่งเสริมการประกอบธุรกิจประกันภัย (คปภ.) รายงานว่ามีเบี้ยรับรวมอยู่ที่ 2.77 แสนล้านบาท
สำหรับแบบประกันชีวิตที่ขายดี คือประกันชีวิตที่สามารถนำมาหักลดหย่อนภาษีได้ ซึ่งกรมสรรพากรกำหนดให้หักลดหย่อนภาษีได้สูงสุด 1 แสนบาท
นายเธอร์ เจ เบลเฟอร์ ประธานเจ้าหน้าที่บริหาร บริษัท เอซ ไลฟ์ แอสชัวรันซ์ เปิดเผยว่า บริษัทได้เปิดตัวกรมธรรม์ “บำนาญเพิ่มสุข 15/85 (บำนาญแบบลดหย่อนได้)” รับประกันภัยตั้งแต่อายุ 25-40 ปี จำนวนเงินเอาประกันภัยขั้นต่ำ 1 แสนบาท และชำระเบี้ยประกันภัย 15 ปี คุ้มครองถึงอายุ 85 ปี ผู้เอาประกันภัยจะได้รับเงินบำนาญปีละ 16% ของจำนวนเงินเอาประกันภัยเริ่มต้น ตั้งแต่วันครบรอบปีกรมธรรม์ที่มีอายุครบ 55-85 ปี รวมรับผลประโยชน์บำนาญสูงสุดถึง 496% ของจำนวนเงินเอประกันภัยเริ่มต้น กรณีเสียชีวิตก่อนได้รับเงินบำนาญครบ 20 งวด ผู้รับประโยชน์จะได้รับเงินบำนาญคิดตามมูลค่าปัจจุบันของเงินบำนาญตามจำนวนงวดที่เหลือ
“ผลิตภัณฑ์นี้ออกเพื่อเป็นทางเลือกในการวางแผนการออมเงินในระยะยาวให้แก่ลูกค้า ในการเตรียมความพร้อมให้กับชีวิตหลังเกษียณ” นายเบลเฟอร์ กล่าว